Namanganda Nexia-3 7-sinf o‘quvchisini urib ketdi. Jabrlanuvchi shifoxonada vafot etdi. Namangan viloyati Uchqo‘rg‘on tumanida Nexia-3 yo‘ldan o‘tayotgan piyodani urib yubordi, deya xabar bermoqda viloyat IIB axborot xizmati. Qayd etilishicha, 2021 yil 21 oktabr kuni soat 15:00 larda Uchqo‘rg‘on tumani «Qumto‘g‘on» MFY Yangiobod ko‘chasida Uchqo‘rg‘on tumanida yashovchi, 1996 yilda tug‘ilgan fuqaro Nexia-3 rusumli avtomashinasini boshqarib borayotib, harakat xavfsizligini ta’minlay olmay, yo‘lni kesib o‘tayotgan piyoda, Uchqo‘rg‘on tumanida yashagan, tumandagi maktabning 7-sinf o‘quvchisi, 2008 yilda tug‘ilgan bolani urib yuborgan. Oqibatda 13 yoshli bola olgan tan jarohati tufayli shifoxonada vafot etgan. Ushbu holat bo‘yicha Uchqo‘rg‘on tuman IIB huzuridagi TB tomonidan 2021 yil 21 oktabr kuni Jinoyat kodeksining 266-moddasi 2-qismi (odam o‘limiga sabab bo‘lgan transport boshqarish xavfsizligi qoidalarini buzish) bilan jinoyat ishi qo‘zg‘atilgan.